六點半左右新聞報道

《六點半左右新聞報道》，係網絡傳媒平台毛記電視主打節目。節目喺2015年5月18號隨毛記電視啟播而首播，隨著2016年7月25號嘅節目改革改做唔定期播出。

節目內容 
節目名惡搞自無綫新聞《六點半新聞報道》，口號係「毛記新聞，事事花生」。
節目主要報導一啲網民關心嘅現實同網絡事件，同時亦藉節目唔停向一啲近期發生嘅事件「抽水」，以惡搞、即場實測、案件重演、電話訪問等方式回應相關事件。
節目聲稱「六點半『左右』」播放，實際播放時間唔定，甚至更有喺第二日清晨六點半上載嘅情況。所以任何上載時間都喺六點半「左右」嘅範圍之內，因此節目永遠可以「準時」播出。
節目第一集喺2015年5月18號晚7:40上載頭一集，由𡁻海珠主播，奠定六點半「左右」上載節目嘅唔準時慣例。。
節目唔定期會加入「天氣報告」、「體育新聞」、「交通消息」或「財經消息」環節，但多數喺廣告商贊助下先至播出。
雖然節目以幽默惡搞做重點，但遇上認真而傷心嘅事，節目主播會取消惡搞內容，認真報道嗰單嘢。

主播同嘉賓
節目採用毛記電視偽員擔任主播同埋演員，亦經常揾嚟唔同名人客串參與，譬如：
 鄭子誠、陳志全、林雪、王喜、李逸朗、王宗堯、夏韶聲、陳雲海、游蕙禎、黃之鋒、歐錦棠、王維基、石天欣等。

特備節目/節目調動 
2015年11月4號：播出《六點半左右財經報道》，報道香港租金昂貴嘅問題。
2015年11月27號：播出由陳珍妮主持嘅天氣報告，並電話訪問前天文台台長林超英講解氣候變化。
2015年12月28號至2016年1月1號：播出《2015年實事回顧》系列，包括港女、小學雞、愛國、傷心、開心實事回顧。
2016年農曆新年假期：年初一至年初五暫停播放，同期以《猴子偷毛賀新春》代替。
2016年2月22號至23號：播出《新東補選校際時事常識問答比賽》，2016年2月23號上載。
2016年5月11號：喺《萬千呃Like賀台慶》內做頭一個環節播出，主要係呼籲現場觀眾關上手機同其他電子器材，方健儀主持。
2016年6月6號至11號：因應6月5號發生嘅Lancôme單方面取消何韻詩音樂會事件，節目做出以下調動：
 6月6號喺早上6:30播出，報道有關消息，做咗毛記電視頭一次喺即日晨早上載嘅新聞；當晚再播出多一節報道相關新聞，內容由喺法香港人Sony Chan以法文覆述何韻詩當號發出嘅聲明。
 6月7號及9號暫停播出節目。
 6月11號加開一節報道其他新聞，頭一次喺星期六正式播放兼唔設主播，使全星期合共播出五節。
2016年6月20號：節目再次暫停播放，因淘大工業村迷你倉大火順延至6月24號復播，同時開始唔定期播出，唔再固定每週播出五節新聞。

播放技術 
啟播時節目下方配以走馬燈文字，內容係「抽水」方式簡報當日時事，或配合當日新聞主題而撰寫週邊資訊。
啟播時採用虛擬演播室技術，一般主持喺右方，左方顯示台標或新聞圖片，有時出現兩主播喺左右邊、中間顯示台標或新聞圖片。
2015年6月22號起喺《100毛》嘅Facebook專頁提供精華片段，其後喺2015年8月19號起喺毛記電視嘅Facebook專頁提供精華片段，部分集數提供足本片段。
2015年8月6號起，新聞主播出鏡明顯縮細。
2015年9月4號起，新聞字幕字體更改做細黑，而燈光色調方面亦有所調整。
2016年5月17號起，部份集數取消走馬燈資訊。
2016年5月18號起，部份集數開始走出虛擬演播室，用毛記電視總部外實景拍攝，更陸續有新主播登場。

《六點半左右新聞報道》 官方節目重溫

毛記電視節目